作者:沈蔚
標題:傾杯・傾杯樂
內容:梅英弄粉。尚淺寒、臘雪消未盡。布彩箔、層樓高下，燈火萬點，金蓮相照映。香徑縱橫，聽畫鼓、聲聲隨步緊。漸霄漢無雲，月華如水，夜久露清風迅。輕車趁馬，微塵雜霧，帶曉色、綺羅生潤。花陰下、瞥見仍回，但時聞、笑音中香陣陣。奈酒闌人困。殘漏裡、年年餘恨。歸來沈醉何處，一片笙歌又近。